49. schôdza NR SR - 7.deň - B. popoludní
Dátum: 2026-04-23
Poslanec: Nash, Natália 
Druh vystúpenia: Vystúpenie v rozprave

Mi predniesť ústnu interpeláciu podľa čl. 80 Ústavy Slovenskej republiky a príslušných ustanovení zákona o rokovacom poriadku, ktorá smeruje na ministra novotného ruchu a športu Rudolfa Huliaka, ktorý pred chvíľou utiekol. Predmetom mojej interpelácie je netransparentné nakladanie s verejnými financiami, rodinkárstvo a silné podozrenia z prepojení kontroverzného advokáta Michala Miškoviča na súčasných dodávateľov služieb pre ministerstvo. Takže, vážený pán minister, z informácií, ktoré sú verejne dostupné, je zrejmé, že advokát Michal Miškovič má za sebou minulosť spojenú s viacerými závažnými kauzami. Pripomeňme si jeho nátlakové snahy o konkurz spoločnosti Dúha cez umelé navyšovanie počtu veriteľov. Pripomeňme si jeho predloženie nepravdivého čestného vyhlásenia Žilinskému samosprávnemu kraju v čase, keď už čelil obvineniu z falšovania podpisov, čo viedlo k prerušeniu ich spolupráce. Slovenská advokátska komora mu dokonca v septembri 2020 dočasne pozastavila výkon advokátskej praxe práve pre obžalobu z falšovania. Napriek tomu už v minulosti profitoval na štátnych zákazkách v státisícoch € a to aj v zjavnom konflikte záujmov, napríklad, keď radil ministrovi financií a zároveň fakturoval obrovské sumy Tiposu, alebo keď obhajoval obvinenú šéfku Slovenského pozemkového fondu a paralelne tento istý fond, ktorý bol v pozícii poškodeného, zastupoval. Dnes sa však vďaka vám tento človek opäť vrátil do blízkosti štátneho rozpočtu a podľa našich informácií sa teší na ministerstve výsostnému postaveniu. Poďme sa ale pozrieť na hlavné pochybnosti. Takže po prvé: do predstavenstva Národnej lotériovej spoločnosti Tipos ste dosadili dvoch bratrancov pána Miškoviča. Pán Naď tak teoreticky ovláda väčšinu trojčlenného predstavenstva a kľúčové finančné toky v štátnom podniku sú priamo ovplyvnené jeho rodinou. Po nedávnom odchode pána Hutníka sa dokonca jeden z týchto bratrancov postavil do samotného čela spoločnosti. Je absurdné, že tieto väzby verejne obhajujete len tým, že sa s ním a s jeho bratrancami roky poznáte z poľovačiek a cez vzdialenejšiu rodinu. Po druhé: právnická firma Garay & Partners, u ktorej v minulosti existovali silné podozrenia z kartelových dohôd pri obstarávaniach vyhrávaných Miškovičom, získala od vášho ministerstva mimoriadne lukratívnu zmluvu. Táto zmluva, primárne týkajúca sa sporov o Národný futbalový štadión, už stála štát nemalé prostriedky. Podľa informácií o faktúrach na stránke ministerstva športu kancelária vyfakturovala ministerstvu už neuveriteľných 1 340 000 €. Iba za tento mesiac tam svietia faktúry za 113 572 €, za marec to bolo 120 720 €, za február to bolo 85 886 € a tak ďalej. Kto si pamätá pochybnosti okolo pôsobenia Miškovičovej kancelárie pri Tipose s Parokou, možno by mači dejstvo. Aj tam vyvolávali otázky nafúknuté sumy a absurdné počty fakturovaných hodín. A to je naozaj zaujímavá náhoda. Vtedy si líder opozície Robert Fico označil Miškoviča za dvorného právnika hnutia OĽANO a na túto tému sa vyjadril aj takto, úvodzovky: „Za krátke pôsobenie vlády Igora Matoviča podpísala Miškovičova kancelária zmluvy celkovo za vyše 820 000 €. Však vládne Igor Matovič a smie sa úplne všetko.“ Koniec citátu. Ďalší citát: „Keby som to urobil ja, tak Matovič s megafónom vykrikuje po celom Slovensku.“ Koniec citátu. Alebo citujem: „Ak minister neodvolá šéfa Tiposu a nedôjde k zrušeniu zmlúv, tak máme právo hovoriť o vyslovení nedôvery ministrovi.“ Takže takto sa vyjadroval Robert Fico o právnikovi Miškovičovi. Podľa všetkého pán Miškovič nie je nikoho dvorný právnik. Je to človek, ktorý všemožne hľadá cestičky k prúdom štátnych peňazí bez ohľadu na to, aká garnitúra tu vládne. A dnes je jeho cestičkou minister športu. Vy sami ste verejne uznali, že platenie státisícov kancelárii Garay & Partners nie je najhospodárnejšie riešenie. Napriek tomu táto firma faktúruje štátu naďalej. Aby toho nebolo málo, táto istá spriaznená kancelária podpísala zmluvu s hodinovou sadzbou 145 € aj so samotným Tiposom. Tiposom, ktorý, ako som už spomenula, kontrolujú Miškovičovi príbuzní, jeho bratranci. A do tretice, zatiaľ čo sa tu štátne peniaze vyplácajú spriazneným firmám, spoločnosti blízke Michalovi Miškovičovi zanechávajú za sebou dlhy voči štátu. Firmy ako DPS.SK, Solvet, 5M, firma Arbitrážny súd, firma Panda Real Estate, či priamo jeho advokátska kancelária dlhujú Finančnej správe a Sociálnej poisťovni dohromady vyše 47 000 €. Z toho len samotná advokátska kancelária dlhuje na daniach viac ako 40 000 €. Tieto podlžnosti voči štátu mu však nebránia podnikať a realizovať lukratívne investície, ako napríklad radovú výstavbu štyroch rodinných domov v Dunajskej Lužnej. Na základe týchto závažných skutočností sa vás preto, pán minister, ktorý tu nie je, pýtam: ako a čím odborne a morálne zdôvodňujete dosadenie bratrancov advokáta s toľkými kauzami do predstavenstva spoločnosti Tipos? Sú známosti z poľovačiek podľa vás štandardným a dostatočným kritériom pre obsadzovanie funkcií, ktoré rozhodujú o miliónových štátnych tokoch? Po druhé: z akého dôvodu vaše ministerstvo a spoločnosť Tipos naďalej uhrádzajú státisícové faktúry advokátskej kancelárie Garay & Partners, keď vy sám viete o podozreniach z jej prepojení na pána Miškoviča a sami ste priznali, že ide o nehospodárne riešenie? Po tretie: považujete z pozície člena vlády za akceptovateľné, aby miliónové štátne obchody a funkcie smerovali do sféry vplyvu človeka, ktorého podnikateľské subjekty dlhujú štátnej pokladnici 10 000 €? Žiadam vás o konkrétne a vecné odpovede na tieto otázky. A keď už sme pri téme a podozrivých vzťahov, neodpustím si ešte jednu malú interpeláciu. Vážený pán minister Huliak, pod vedením vášho ministerstva, pod vaším vedením ministerstvo zriadilo útvary regionálnych kancelárií podpory cestovného ruchu v Prešove a vo Zvolene. To, že jeden z týchto útvarov vznikol len pár km od vašej rodnej obce, to by sa ešte dalo prehliadnuť. To, že sa vedenia útvaru vo Zvolene bez výberového konania ujala vaša partnerka, to sa už nedá ignorovať. Nakoľko vytvorenie kancelárie vo Zvolene v kontexte tohto personálneho obsadenia pôsobí ako účelové, žiadam vás o maximálnu transparentnosť a riadne vysvetlenie. Po prvé: akú agendu vykonávajú zamestnanci týchto kancelárií a akú pozíciu majú voči aktuálnej sieti krajských organizácií cestovného ruchu, oblastných organizácií cestovného ruchu a ďalších relevantných subjektov v cestovnom ruchu? Po druhé: na základe akých kritérií boli zriadené práve vo Zvolene a v Prešove? V čom je prínos týchto elokovaných pracovísk ministerstva pre prácu samotného ministerstva? Po tretie: ako vysvetľujete, že bola vaša partnerka poverená riadením útvaru? Nepovažujete toto za konflikt záujmov a vzhľadom na znaky rodinkárstva aj vážne reputačné riziko pre vás a váš rezort? Po štvrté: prečo práve kontakt na túto kanceláriu zmizol z webu ministerstva po tom, čo sa jej vedenia ujala vaša partnerka? Aká je výška funkčného platu vedúceho zamestnanca útvaru regionálnej kancelárie podpory cestovného ruchu vo Zvolene? Aj v tomto prípade vás žiadam o úprimné a vecné odpovede na tieto otázky. Ja som sa rozhodla túto interpeláciu podať preto, lebo som nedostávala od ministerstva riadne odpovede na moje žiadosti o informácie na základe zákona 211. Vždy som dostala len nejaké zahmlievanie alebo som musela ísť na poštu, kde som si prevzala odôvodnenie, prečo mi tieto informácie nesprístupnia, pričom na internete kolovali krásne tabuľky s platmi vedúcich zamestnancov tohto úradu, ktoré poskytli iným osobám a tie ich následne zverejnili. Mne však tieto informácie odmietli poskytnúť, lebo povedali, že nimi nedisponujú v takom prehľade, v akom ja som ich videla na tom internete, pretože presne také isté som si žiadala. Ja som si to žiadala v novembri alebo v decembri a nebolo mi to poskytnuté. A predpokladám, že to nebolo poskytnuté kvôli tomu, že tam boli vianočné odmeny. A proste tá odmena jeho partnerke nie je adekvátna tomu, akú prácu tam odvádza. Takže preto som podala aj túto interpeláciu a mám za to, že preto aj pán minister pred 30 minútami zdrhol z tejto sály a museli sme čakať, kým bude vláda mať aspoň šesťčlenné zastúpenie na prerokovaní tohto bodu. Takže ďakujem pekne za pozornosť.